09/11/2011 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Número de expediente: IN407A 2011/182

Resolución do 19 de outubro de 2011, da Dirección Xeral de Industria, Enerxía e Minas, pola que se autoriza administrativamente e se aproba o proxecto de execución da “ACOMETIDA DE LIÑA ELÉCTRICA 220 KV DOBRE CIRCUÍTO A SUBESTACIÓN TRACCIÓN MEIRAMA DO EIXE ATLÁNTICO DE ALTA VELOCIDADE VIGO-A CORUÑA”, no termo municipal de Cerceda (A Coruña). Expte. IN407A 2011/182. Examinado o expediente instruído a pedimento de “MINISTERIO DE FOMENTO, SECRETARÍA XERAL DE INFRAESTRUTURAS”, resultan os seguintes ANTECEDENTES DE FEITO Primeiro. –Con data 29 de abril de 2011, o Ministerio de Fomento - Secretaría Xeral de Infraestruturas solicita a autorización administrativa e a aprobación do proxecto de execución da instalación “Acometida de liña eléctrica 220 kV dobre circuíto a subestación tracción Meirama do eixe Atlántico de alta velocidade Vigo-A Coruña”, presentando a preceptiva documentación á que fai referencia o Real Decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica. As características técnicas básicas da instalación son as seguintes: Denominación: acometida de liña eléctrica 220 kV dobre circuíto a subestación tracción Meirama do eixe Atlántico de alta velocidade Vigo-A Coruña. Situación: desde a subestación de Meirama ata a subestación de tracción de ADIF, concello de Cerceda (A Coruña) Descricións técnicas: acometida de liña eléctrica 220 kV dobre circuíto a subestación tracción Meirama do eixe Atlántico de alta velocidade Vigo-A Coruña, con inicio na subestación de REE Meirama e final na subestación de tracción Meirama do AVE Vigo-A Coruña. Tramo subterráneo de 912 m para circuíto n.º 1 e 848 m para circuíto n.° 2, tramo aéreo de 2.918 m. Segundo. –Por acordo de 9 de xuño de 2011, da Xefatura Territorial da Consellería de Economía e Industria da Coruña, someteuse a información pública a petición de autorización da instalación de referencia, publicándose no B. O. P. da Coruña do 17 de xuño de 2011 e no D. O. G. do 24 de agosto de 2011. Terceiro. –Durante o período en que se someteu a trámite de información pública non se presentaron alegacións. Cuarto. –Separadamente, presentáronse aquelas partes do proxecto que afectan a bens, instalacións, obras ou servizos, centros ou zonas dependentes doutros organismos públicos ou corporacións, co fin de que, no seu caso, establecesen o condicionado procedente. Quinto. –A solicitude obxecto deste expediente está informada favorablemente pola Xefatura Territorial da Consellería de Economía e Industria da Coruña. FUNDAMENTOS DE DEREITO Primeiro. –A Dirección Xeral de Industria, Enerxía e Minas é competente para resolver este expediente con fundamento no Estatuto de Autonomía de Galicia; Decreto 79/2009, do 19 de abril e Decreto 8/2011, do 28 de xaneiro, polos que se fixa a estrutura orgánica da Xunta de Galicia e das consellerías desta (DOG de 20/04/09 e 03/02/11, respectivamente), Decreto 324/2009, do 11 de xuño (DOG do 17/06/09), polo que se establece a estrutura orgánica da Consellería de Economía e Industria, Decreto 36/2001, do 25 de xaneiro polo que se establecen os órganos competentes para a resolución dos procedementos de autorización de instalacións eléctricas que sexan competencia da Comunidade Autónoma de Galicia, en relación co Real Decreto 1955/2000, do 1 de decembro, e a Lei 54/1997, do 27 de novembro, do sector eléctrico, modificada pola Lei 17/2007, do 4 de xullo, e a Lei 30/1992, do 26 de novembro, de réxime xurídico das administracións públicas e do procedemento administrativo común. Segundo. –No expediente instruído ao efecto cumpríronse os trámites regulamentarios. Esta Dirección Xeral, de acordo co que antecede e no exercicio das competencias que ten atribuídas, RESOLVE 1. Autorizar administrativamente a “ACOMETIDA DE LIÑA ELÉCTRICA 220 KV DOBRE CIRCUÍTO A SUBESTACIÓN TRACCIÓN MEIRAMA DO EIXE ATLÁNTICO DE ALTA VELOCIDADE VIGO-A CORUÑA”, no termo municipal de Cerceda (A Coruña). 2. Aprobar o proxecto de execución da instalación eléctrica que se cita. Todo isto de acordo coas condicións seguintes: PRIMEIRA. –As instalacións que se autorizan terán que realizarse de acordo coas especificacións e planos que figuran no proxecto presentado pola empresa, asinado polo enxeñeiro técnico industrial Tito Arias Santos, e visado polo Colexio Oficial de Peritos e Enxeñeiros Técnicos Industriais de León, co núm. VD1102202 e data 22 de xullo de 2011. SEGUNDA. –O peticionario asegurará o mantemento e a vixilancia correcta das instalacións durante a construción e despois da súa posta en servizo, co fin de garantir que en todo momento se manterán as condicións regulamentarias de seguridade. TERCEIRA. –En todo momento deberase cumprir canto establecen os regulamentos técnicos de aplicación, así como demais normativas e directrices vixentes aplicables. CUARTA. –Para introducir modificacións nas instalacións que afecten a datos básicos do proxecto será necesaria autorización previa da Dirección Xeral de Industria, Enerxía e Minas. Así mesuro, a Xefatura Territorial da Consellería de Economía e Industria da Coruña podará autorizar as modificacións de detalle do proxecto que resulten procedentes, debendo comunicar a esta Dirección Xeral todas as resolucións que diten en aplicación da citada facultada. QUINTA. –O prazo para a posta en marcha das instalacións que se autorizan será de doce meses, contados a partires da data da última autorización administrativa necesaria para a súa execución. Unha vez construídas as instalacións autorizadas, a Xefatura Territorial da Consellería de Economía e Industria da Coruña inspeccionará a totalidade das obras e montaxes efectuados e verificará o cumprimento dos compromisos contraídos pola empresa promotora. SEXTA. –A Administración reserva para sí o dereito de deixar sen efecto esta autorización por calquera das causas establecidas no artigo 34 do Decreto 1775/1967, do 22 de xullo, por incumprimento das condicións impostas ou por calquera outra causa excepcional que o xustifique. SÉTIMA. –Esta autorización dáse sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Contra a presente resolución, que non é definitiva en vía administrativa, cabe interpoñer recurso de alzada ante o conselleiro de Economía e Industria no prazo de un mes, contado a partir do día seguinte ao da notificación ou publicación desta resolución, sen prexuízo de que os interesados poidan interpoñer calquera outro recurso que estimen pertinente. Santiago de Compostela, 19 de outubro de 2011. O director xeral de Industria, Enerxía e Minas Ángel Bernardo Tahoces